I Hjallerup kan markedsledelsen se tilbage på et forrygende marked. - Det er spektakulært. Vi kan slet ikke få armene ned. Fabelagtigt. Det var den korte version. Det bliver bare ikke bedre end det her, siger Dennis Kvesel, der er forman for Hjallerup Marked. Fra Sindal Marked er meldingen lidt mere moderat, men positiv. - Det er gået kanon godt, det må vi sige, siger talsmand for Sindal Marked, Henrik Pedersen. Og vejret har været med de to markeder. Dog synes kræmmerne, at vejret har været lidt for godt. - Det har været for varmt. Købelysten falder lidt ligeså snart det bliver for varmt, siger kræmmer Aksel Bendtsen.

Referat:
Den store markedsweekend er slut. Både fra Hjallerup og Sindal Marked lyder det at vejret og antallet af besøgende har været i top. Dog mener kræmmerne at det har været lige lovlig varmt.